એકમ કસોટીના પેપરોના જવાબો લીક કરનાર સામે કાર્યવાહી કરાશે | નવગુજરાત સમય
એકમ કસોટીના પેપરોના જવાબો લીક કરનાર સામે કાર્યવાહી કરાશે
23-01-2021 11:05 AM
1 / 1 એકમ કસોટીના પેપરોના જવાબો લીક કરનાર સામે કાર્યવાહી કરાશે
એકમ કસોટીના જવાબો પણ સોશિયલ મીડિયામાં ફરતા થઈ જાય છે
- કેટલાક વિષય નિષ્ણાંતો પરીક્ષાના દિવસે જ યૂટ્યૂબ પર જવાબો મૂકે છે
- રાજ્ય સરકારના શિક્ષણ વિભાગ દ્વારા ધો.3થી 8ના વિદ્યાર્થીઓ માટે દર મહિને એકમ કસોટી લેવામાં આવે છે. જોકે, આ એકમ કસોટીના પેપરો વિદ્યાર્થીઓ સુધી પહોંચે તે સાથે જ તેના જવાબો પણ પહોંચી જતાં હોવાની વિગતો સામે આવી છે. કેટલાક વિષય નિષ્ણાંતો દ્વારા પેપર આવે તે સાથે જ તેના જવાબો તૈયાર કરી સોશિયલ મીડિયા તેમજ યૂટ્યૂબ પર મૂકી દેવામાં આવતા હોવાની વિગતો સામે આવતા હવે આવા લોકો સામે કાર્યવાહી કરવાનું નક્કી કરાયું છે. પેપરના જવાબો પહેલાથી જ આવી જતાં હોઈ પરીક્ષાનો હેતુ સિદ્ધ થતો ન હોઈ કાર્યવાહી કરવાનો નિર્ણય લેવાયો છે.
રાજ્યમાં કોરોનાના કહેરના પગલે માર્ચ-2020થી સ્કૂલોમાં શૈક્ષણિક કાર્ય બંધ હોઈ ઓનલાઈનના માધ્યમથી વિદ્યાર્થીઓને શિક્ષણ આપવામાં આવી રહ્યું છે. જોકે, ઓનલાઈન માધ્યમથી શિક્ષણ મેળવતા વિદ્યાર્થીઓ કેટલું સમજ્યા છે તેની ચકાસણી કરવા માટે સરકાર દ્વારા ધો.3થી 8 અને ધો.9થી 12ના વિદ્યાર્થીઓની દર મહિને એકમ કસોટી લેવાનું નક્કી કર્યું હતું. માત્ર સરકારી અને ગ્રાન્ટેડ જ નહીં પરંતુ ખાનગી સ્કૂલોમાં અભ્યાસ કરતા વિદ્યાર્થીઓ માટે પણ આ એકમ કસોટી લેવામાં આવી રહી છે.